KIRJALLINEN KYSYMYS E-2818/01 esittäjä(t): Jean Lambert (Verts/ALE) komissiolle. Ulkomailla opiskeleville brittiopiskelijoille myönnettävät opintolainat.



Virallinen lehti nro 115 E , 16/05/2002 s. 0166 - 0167



KIRJALLINEN KYSYMYS E-2818/01 esittäjä(t): Jean Lambert (Verts/ALE) komissiolle (10. lokakuuta 2001) Aihe: Ulkomailla opiskeleville brittiopiskelijoille myönnettävät opintolainat Äskettäin saatujen tietojen mukaan ulkomailla asuvat britit, jotka tulevat Yhdistyneeseen kuningaskuntaan yliopistotason koulutukseen, ylemmän asteen oppilaitoksiin, eivät ole oikeutettuja opintolainoihin, joita myönnetään Yhdistyneessä kuningaskunnassa asuville briteille. Tämä voi merkitä, että potentiaaliset opiskelijat eivät pääse Yhdistyneen kuningaskunnan oppilaitoksiin, koska heillä on taloudellisia vaikeuksia. Lainojen evääminen briteiltä, jotka eivät ole olleet muutamaan vuoteen Yhdistyneessä kuningaskunnassa, vaikuttaa epäkohdalta ja kyseisten opiskelijoiden syrjinnältä. Edellä mainitun johdosta: - pitääkö komissio tilannetta tyydyttävänä ja katsoo, että kansalaisia kohdellaan tasa-arvoisesti? - mitä toimia komissio toteuttaa varmistaakseen kansalaisten tasa-arvoisen kohtelun? - onko komissio saanut näyttöä muiden jäsenvaltioiden kansalaisiin kohdistetusta syrjinnästä näiden pyrkiessä saamaan yliopistotason koulutusta ja rahoitusta opinnoilleen Yhdistyneessä kuningaskunnassa? Viviane Redingin komission puolesta antama vastaus (14. marraskuuta 2001) EY:n perustamissopimuksen 149 artiklan (entisen 126 artiklan) mukaan jäsenvaltiot ovat itse vastuussa koululaitoksissaan annettavan opetuksen sisällöstä ja koulutusjärjestelmänsä järjestämisestä. Koulutukseen pääsyä koskevien ehtojen osalta jäsenvaltioiden on kuitenkin noudatettava yhtäläisen kohtelun periaatetta. Euroopan yhteisöjen tuomioistuimen oikeuskäytännön mukaan yhtäläisen kohtelun periaate koskee yhteisön lainsäädännön tämänhetkisessä kehitysvaiheessa avustusta, jonka jäsenvaltio myöntää kansalaisilleen yliopisto-opintojen suorittamista varten ja jonka tarkoitus on kattaa kirjoittautumismaksu tai muut maksut, erityisesti koulutukseen pääsystä veloitettavat lukukausimaksut. Arvoisan parlamentin jäsenen mainitsemassa tapauksessa on kyse ulkomailla asuvista Yhdistyneen kuningaskunnan kansalaisista, jotka aloittavat opintonsa Yhdistyneen kuningaskunnan korkeakouluissa. Opintolainojen myöntämisen ehdot ovat kansallinen asia, joka ei kuulu yhteisön lainsäädännön alaan. Yhdistyneen kuningaskunnan opintolainajärjestelmä kattaa elinkustannukset muun muassa majoituksen, ruokailun, vaatetuksen ja matkat joten se ei kuulu yhteisön lainsäädännön alaan. Yhdistyneen kuningaskunnan järjestelmästä myönnetään lisäksi avustusta lukukausimaksuihin (jotka puolestaan kuuluvat EY:n perustamissopimuksen soveltamisalaan, kuten edellä on mainittu). Avustuksen ehdot ovat yhdenmukaiset yhteisön lainsäädännön kanssa; opiskelijan tai ainakin toisen hänen vanhemmistaan on oltava EU:n kansalainen ja opiskelijan on täytynyt asua jossakin Euroopan talousalueeseen kuuluvassa maassa (EU:n jäsenvaltiot, Islanti, Liechtenstein ja Norja) kolme vuotta ennen ensimmäisen lukuvuoden aloittamista niiden korkeakouluopintojen alalla, josta koituvia maksuja varten hän hakee avustusta.